Basil al-Assad

Basil al-Assad (arab: باسل الأسد, "Bāsil al Assad"; 23. maaliskuuta 1962 – 21. tammikuuta 1994) oli Syyrian presidentin Hafez al-Assadin vanhin poika ja tämän jälkeen presidenttinä toimineen Bašar al-Assadin isoveli. Häntä pidettiin yleensä isänsä seuraajaehdokkaana, mutta tämä suunnitelma ei koskaan toteutunut Basilin kuoltua auto-onnettomuudessa.
Nuoruus ja koulutus.
Basil al-Assad oli syntynyt 23. maaliskuuta 1962. Hän oli koulutukseltaan insinööri ja sotatieteiden tohtori.
Vuonna 1988 haastattelussaan brittiläisen toimittajan Patrick Sealen kanssa al-Assad kuvaili lapsuutensa isäsuhdettaan näin: "Näimme isäämme harvoin kotona ja saattoi mennä hyvinkin kolme päivää ilman, että tuli vaihdettua sanaakaan hänen kanssaan. Me emme koskaan syöneet aamiaista yhdessä enkä muista, että olisimme edes koskaan lounastaneet yhdessä, tai no ehkä kerran tai pari valtiollisissa merkeissä. Perheenä tapasimme viettää kesäisin päivän tai kaksi Latakiassa, mutta silloinkin isä teki lähinnä töitä toimistossaan emmekä juuri nähneet häntä.."
Ura.
Al-Assad sai laskuvarjojääkärin koulutuksen ja sijoitettiin erikoisjoukkoihin, joista vaihtoi panssarijoukkoihin opiskeltuaan Neuvostoliiton sotilasakatemioissa. Hän yleni nopeasti majuriksi ja tasavaltalaiskaartin prikaatinkomentajaksi. Hafez al-Assadin vakavan sairauden jälkeen vuonna 1984 Basil alkoi esiintyä isänsä seuralaisena eri vierailuilla.
Basil al-Assad tuli ensi kerran kansallisesti tunnetuksi vuonna 1987 menestyttyään alueellisesti kilparatsastuksessa. Baath-puolueen syyrialainen lehdistö oli jo pitkään hehkuttanut tätä "kultaisena ritarina" tämän ratsastustaidon takia. Al-Assad tunnettiin myös kiinnostuksestaan nopeita autoja kohtaan. Damaskoksen virkamiehet sanoivat, että Basil oli korruptoitumaton ja rehellinen. Hänen opettajansa ja ystävänsä kuvailivat häntä karismaattiseksi ja johtajaluonteiseksi.
Basil al-Assad nimitettiin presidentin turvallisuuspäälliköksi. Vuonna 1989 hän perusti Syyrian tietokoneseuran, jonka johtajaksi tuli myöhemmin hänen veljensä Bašar.
Alun perin presidentti Hafez al-Assadin seuraajasuosikki oli hänen pikkuveljensä Rifaat al-Assad, mutta tämä menetti asemansa yritettyään syrjäyttää koomassa olleen Hafezin vuonna 1984. Tämän tapahtuman jälkeen Basil al-Assad tuli kaavaillun seuraajan asemaan. Isä-Assad pyrki yhä selvemmin asettamaan Basilin seuraajakseen Syyrian presidenttinä 1990-luvun alkuvuosina. Viimeisimmästä vaalivoitostaan vuonna 1991 lähtien Hafez al-Assadiin oli viitattu julkisesti "Abu Basilina" eli Basilin isänä. Basil esiteltiin Euroopan ja arabivaltioiden johtajille ja hän ystävystyi Jordanian kuninkaan Husseinin lasten kanssa. Hänet esiteltiin myös Saudi-Arabian kuninkaalle Fahdille ja Libanonin eri uskonryhmien johtajille. Basil al-Assadilla on merkittävä rooli Libanonia koskevissa asioissa. Hän organisoi suurta julkisuutta saaneen korruptionvastaisen kampanjan hallinnossa, ja esiintyi usein täydellisesti koristellussa sotilasunivormussaan osoittaakseen hallinnon sitoutuneisuutta armeijaan.
Yksityiselämä.
Al-Assadin kerrotaan puhuneen sujuvasti ranskaa ja venäjää. Vuodettujen amerikkalaisten diplomaattisähkeiden mukaan hänellä oli suhde libanonilaisen naisen kanssa, joka sittemmin avioitui libanonilaisen toimittajan ja kansanedustajan Gebran Tuenin kanssa.
Kuolema ja hautajaiset.
Tammikuun 21. päivänä 1994 aikaisin aamulla al-Assad ajoi 240 kilometrin tuntivauhtia Mercedes-merkkisellä autollaan tiheässä sumussa Damaskoksen kansainväliselle lentokentälle lentääkseen Frankfurtiin, Saksaan, josta hänen oli tarkoitus jatkaa matkaa Alpeille hiihtämään. Hänen kerrotaan törmänneen kovaa vauhtia ilman turvavyötä liikenneympyrään ja menehtyneen välittömästi. Al-Assadin kyydissä oli hänen serkkunsa Hafiz Makhluf, joka vietiin onnettomuuden jälkeen sairaalahoitoon. Takapenkillä istunut autonkuljettaja säilyi vahingoittumattomana. Al-Assadin ruumis vietiin Al-Assadin yliopistolliseen sairaalaan. Hänet haudattiin Pohjois-Syyriaan samaan paikkaan, johon hänen isänsä myöhemmin haudattiin.
Kuoleman jälkeen.
Basil al-Assadin kuoltua kaupat, koulut ja virastot olivat Syyriassa suljettuina kolme päivää. Samoin luksushotellit lopettivat tuoksi ajaksi alkoholin tarjoamisen. Al-Assad julistettiin "maan marttyyriksi, kansakunnan marttyyriksi ja sen nuorison symboliksi". Lukemattomia aukioita ja katuja nimettiin hänen mukaansa. Uusi kansainvälinen uimahallikompleksi, useat sairaalat, urheiluseurat, stadionit sekä sotilasakatemia ja Latakian kansainvälinen lentokenttä nimettiin hänen mukaansa. Al-Assadin patsas pystytettiin useisiin syyrialaiskaupunkeihin ja hänen kuvansa esiintyy Bašar al-Assadin hallintoa tukevissa mainostauluissa yhdessä isänsä ja veljensä kanssa. Sittemmin monet näistä monumenteista ja rakennuksista on tuhoutunut Syyrian sisällissodan aikana. Esimerkiksi Daraan Basil al-Assadin stadioni on sittemmin joutunut taisteluiden keskelle. Sen sijaan Basil al-Assadin kansainvälinen lentokenttä Latakiassa on edelleen toiminnassa ja sitä laajennetaan sekä parannellaan edelleen.
Kuoleman seuraukset.
Al-Assadin kuolema johti siihen, että hänen vähemmän tunnettu pikkuveljensä Bašar al-Assad nousi seuraajaehdokkaaksi. Basil al-Assadin kuoleman aikoihin Bašar opiskeli silmätautioppia Lontoossa. Hafez Assadin kuoltua 10. kesäkuuta 2000 Bašar al-Assadista tuli Syyrian presidentti. Vallanvaihdoksen yhteydessä käytettiin iskulausetta "Basil, esimerkki: Bašar, tulevaisuus."